Братя Грим
Най-сладкото нещо

Превод от немски: Димитър Стоевски, —

chitanka.info

Живял някога един цар, който имал петима съветници. Четиримата били много глупави и завистливи — денем и нощем мислели как да напакостят на умния съветник Олаф. Затова непрекъснато го клеветели пред царя, докато един ден той се усъмнил в тяхната честност и ум и решил да ги накаже. Събрал ги и ги попитал:

— Кое е най-сладкото нещо на света?

Съветниците започнали да изброяват най-вкусни ястия и сладкиши. Царят ги изслушал и казал:

— Не познахте. Давам ви срок до утре и ако не можете да ми отговорите, ще се простите с живота си.

Завайкали се съветниците какво да правят. Накрая един от тях се престрашил и отишъл при умния Олаф.

— Господарят ни даде трудна загадка — казал той. — Ако не я отгатнем, ще ни погуби.

— Отговорете му — рекъл Олаф, — че когато човек е гладен, му е все едно какво яде, важно е само да се наяде. Всичко, което засища гладния, за него е най-сладко на света.

Когато на другата сутрин царят попитал съветниците какъв е отговорът на загадката, те му казали това, което ги научил Олаф.

— Това не сте го измислили вие — рекъл царят. — Някой ви го е казал.

— Господарю, ние го измислихме — хленчели съветниците.

Тогава царят наредил всички съветници да бъдат затворени в кулата.

— Ще ги водите при мен един по един. Който не каже истината, ще му отсичате главата.

Така той принудил съветниците да си признаят.

— Питахме умния Олаф — казали те. — Той ни каза отговора.

— Така значи?! — извикал царят. — През цялото време го клеветяхте, а сега търсите съвет от него! От утре ще имам само един съветник, а вие ще отидете в кухнята.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.